Onsdag eftermiddag blev en 55-årig mand frifundet for manddrab på sin egen mor ved retten i Hjørring. Han er kendt skyldig i vold med døden til følge.

En 55-årig mand er blevet idømt en anbringelsdom på psykiatrisk afdeling for vold med døden. Det afgjorde byretten i Hjørring onsdag, efter at sagen har kørt i to dage ved domstolen. Byretten vurderede, at den 55-årige ikke havde til hensigt at slå moren ihjel. - Jeg er tilfreds med, at retten har fundet ham (den dømte 55-årige, red.) skyldig i at have forårsaget hans mors død, og jeg er tilfreds med, at han har fået en behandlingsdom. Den påstand, som jeg nedlagde i retten, altså en dom til anbringelse på psykiatrisk afdeling, siger anklager ved Nordjyllands Politi Eva Madsen. Manden var tiltalt for manddrab ved at have udsat sin mor for flere slag, spark, stød med knæ, tramp og lignende mod hoved og krop, ligesom det var anklagerens opfattelse, at han udsatte hende for kvælning ved pres mod halsen. Volden mod den 75-årige var så voldsom, at hun efterfølgende døde på Aalborg Universitetshospital. Den 55-årige mand nægtede sig skyldig i anklagerne mod ham, men byretten i Hjørring har altså nu dømt manden for vold med døden til følge, men frifundet ham for manddrab. - Med hensigt til at retten finder, at skaderne er forvoldt af min klient, så er det bestemt tilfredstillende, at retten også finder, at der ikke er tale om manddrab, og at retten altså finder, at min klient ikke havde til hensigt at slå sin mor ihjel, men at det vel nærmere er en ulykkelig afslutning på en tragisk hændelse, siger Nicolaj Horn, der er forsvarer for den 55-årige. Særpræget afhøring tirsdag Under den nu dømte 55-åriges afhøring ved retten i Hjørring var det tydeligt, at han ikke havde det godt psykisk. Siden grundlovsforhøret i juli sidste år har han været anbragt på psykiatrisk sygehus. I retssalen havde han flere gange svært ved at holde sig til at svare på anklagerens spørgsmål og retsformanden måtte flere gange bryde ind. På et tidspunkt forlod den tiltalte retslokalet under afhøringen af ham, men kom tilbage til retssalen efter en kort pause og fuldendte afhøringen, inden han fik lov til at tage tilbage til psykiatrisk sygehus.